Ndambu ya 6: Yantika Lubutuku tii na Lufwa ya Yezu Kristu
Wanzyo Gabriel tindamaka na mwana-nkento mosi Maria. Yandi tubilaka Maria nde yandi tabuta mwana ya bakala yina takuma ntotila kimakulu. Mwana yina Yezu butukaka na nzo-bitwisi kisika bangungudi kwisaka kutala yandi. Na nima, bandwenga yina katukaka na Esti kwisaka mpi kutala yandi na kutwadisamaka na mbwetete. Beto tamona nani twadisaka bo na kumona mbwetete yina, mpi mpila ya Yezu gulukaka na lufwa.
Na nima, beto tamona Yezu na kati ya tempelo keyufula bangyufula na balongi. Yandi vandaka na bamvula 12. Na nima ya bamvula 18, Yezu bakaka mbotika mpi yantikaka kusamuna Kimfumu ya Nzambi. Yandi solaka babakala 12 mpi yandi kumisaka bau bankala na yandi.
Yezu salaka bidimbu ya nkumbwa mingi. Yandi disaka bantu mingi na mwa ndambu ya mampa mpi ya mbisi, yandi belulaka bambefo, yandi futumunaka bafwa. Na nsuka, beto tamona mambu yina bwilaka yandi na kilumbu ya nsuka ya luzingu na yandi mpi mpila bau fwaka yandi. Yezu samunaka nsangu bamvula tatu na ndambu. NDAMBU ya 6 ketubila mambu ya kulutaka na nsungi ya bamvula kiteso ya 34.
kon_Latn kon_Latn kon_Latn kon_Latn